Farul a dominat clar prima repriză a meciului cu CFR Cluj, dar a reușit să deschidă scorul abia în minutul 65. Dominată copios în prima parte, defensiva lui Adrian Mutu a cedat la o fază lucrată frumos de gazde. Click aici pentru video
Constănțenii au recuperat mingea prin intervenția prin alunecare a lui Mihai Popescu asupra lui Alin Fică. Fundașul central al gazdelor a atins mingea, iar fotbalistul celor de la CFR Cluj a căzut și a cerut fault.
Balonul a ajuns la Kiki, cel care a ales o pasă lungă pentru Louis Munteanu. Atacantul Farului a câștigat duelul aerian cu Ajeti și i-a pasat cu capul lui Ronaldo Deaconu. Mingea i-a căzut în față lui Deaconu, care a șutat din voleu și l-a învins pe Răzvan Popa.
Imediat după înscrierea golului, jucătorii oaspeților au acuzat intervenția lui Mihai Popescu la faza din care s-a marcat. Centralul George Găman a fost asaltat de protestele ardelenilor, dar nu a avut nicio ezitare și reușita a fost validată.
Ronaldo Deaconu a semnat cu Farul la începutul anului și este unul dintre jucătorii preferați ai lui Hagi din lotul actual. Anterior, mijlocașul de 26 de ani a petrecut doi ani în Polonia, unde a evoluat pentru Korona Kielce. În tricoul echipei poloneze a înscris 5 goluri.
Constănțenii au avut ocazii uriașe în prima repriză. Louis Munteanu, Rivaldinho și Kiki au avut șansa de a deschide scorul, dar oaspeții au avut noroc și au intrat la pauză fără gol primit.
Deși echipa sa a jucat extrem de slab în prima parte, Adrian Mutu a ales să nu facă nicio modificare la pauză. Același lucru a făcut și Gheorghe Hagi, probabil mulțumit de evoluția echipei sale din primele 45 de minute.
A surprins că Hagi nu l-a mai titularizat pe Constantin Budescu. Veteranul constănțenilor a fost introdus pe teren abia în minutul 70, în locul lui Louis Munteanu, cel care a oferit assist-ul la golul înscris de Ronaldo Deaconu.
Farul – CFR Cluj s-a încheiat cu scorul de 1-1. Oaspeții au egalat în minutul 82, prin golul spectaculos înscris de Ajeti. Fundașul central a prins cu voleu din 17 metri, în urma unui corner avut de echipa sa. În urma acestei remize, echipa lui Hagi nu e sigură de play-off.